钦定古今图书集成/历象汇编/岁功典/第087卷 > 隋
## 钦定古今图书集成/历象汇编/岁功典/第087卷 > 隋

### 高祖开皇 年定冬至圆丘祀典及朝贺之仪

按《隋书礼仪志》：“高祖受命，欲新制度，乃命国子祭酒
辛彦之议定祀典，为圆丘于国之南，太阳门外道东
二里。其丘四成，各高八尺一寸，下成广二十丈，再成
广十五丈，又三成广十丈，四成广五丈。冬至之日，祀
昊天上帝于其上，以太祖武元皇帝配五方上帝、日
月五星。内官四十二座，次官一百三十六座，外官一”
百一十一座，众星三百六十座，皆从祀上帝、日月在
丘之第二等，北斗、五星、十二辰、河汉、内官在丘第三
等，二十八宿、中官在丘第四等，外官在内壝之内，众
星在内壝之外。其牲，上帝、配帝用苍犊二，五帝、日月
用方色犊各一，五星巳下用羊豕各九。　又按《志》，“冬
至文物充庭，皇帝出西房，即御座。皇太”子卤簿至显
阳门外入贺，复诣皇后御殿，拜贺讫，还宫。皇太子朝
讫，群官、客使入就位，再拜。上公一人诣西阶解剑升
贺，降阶带剑，复位而拜。有司奏诸州表，群官在位者，
又拜而出。皇帝入东房，有司奏“行事讫”，乃出西房。坐
定，群官入就位，上寿讫，上下俱拜。皇帝举酒，上下舞
蹈，三称万岁。皇太子预会。则设座于御东南、西向。群
臣上寿毕、入解剑以升。会讫先兴

### 仁寿元年十一月己丑有事于南郊

按《隋书高祖本纪》云云。　按《礼仪志》。仁寿元年冬至。
祠南郊。置昊天上帝。及五方天帝位。并于坛上。如封
禅礼。